Սերոբ Սարգսյան

Սերոբ Հակոբի Սարգսյան (), հայ դրամատուրգ, թատերագետ։ ՀԽՍՀ մշակույթի վաստակավոր գործիչ (1974): ԽՍՀՄ գրողների միության անդամ 1950 թվականից, ԽՄԿԿ անդամ` 1931 թվականից։

Կենսագրություն 
Սերոբ Սարգսյանը ծնվել է 1909 թվականի ապրիլի 12-ին Արևմտյան Հայաստանի Վասպուրականի Արճակի գավառակի Զառանց գյուղում։ 1915 թվականի Մեծ եղեռնի ժամանակ կորցրել է ծնողներին։ Ապաստանել է Բաղդադի (Իրաք) և Երուսաղեմի մանկատներում։ 1924 թվականին մի խումբ որբերի հետ եկել է Խորհրդային Հայաստան։ Մինչև 1925 թվականն եղել է Երևանի մանկատանը։ 1925-1929 թվականներին աշխատել է որպես գրաշար։ 1929 թվականին նշանակվել է «Պիոներ ղեկ» ամսագրի խմբագիր։ 1930-1937 թվականներին եղել է «Պիոներ կանչ» թերթի խմբագիր։ 1944 թվականին ավարտել է (էքստեռն) Երևանի Խաչատուր Աբովյանի անվան հայկական մանկավարժական ինստիտուտի լեզվագրական ֆակուլտետը։ Որպես պատասխանատու քարտուղար` աշխատել է «Խորհրդային դպրոց» թերթում և «Խորհրդային արվեստ» ամսագրում՝ համատեղությամբ վարելով արվեստի գործերի վարչության ռեպերտկոմի քաղաքական խմբագրի աշխատանքը։ 1939-1946 թվականներին վարել է հիշյալ վարչության ռեպերտկոմի, ապա թատերական բաժնի պետի աշխատանքները, 1947-1950 թվականներին՝ երաժշտական թատրոնի գրական բաժինը՝ համատեղությամբ աշխատելով «Սովետական գրականություն և արվեստ» ամսագրում որպես բաժնի վարիչ։ 1950-1964 թվականներին խմբագիր, ապա գեղարվեստական գրականության խմբագրության վարիչ էր Հայպետհրատում։ ՀԽՍՀ շրջանային թատրոնները բեմադրել են նրա «Նաիրյան բարդի» (1957), «Ծուղակը», «Մոր սիրտը», «Կանաչ օվկիանոս» դրամաները։ Ռուսերեն լույս է տեսել Սարգսյանի «Արտիստի դիմանկարը» (Երևան, 1956) գիրքը։

Երկեր 
 Միջազգային կոմունիստական պատանեկական շարժման տասնմեկ տարին, Երևան, Պետհրատ, 1931, 51 էջ։
 Մանկական կոմունիստական շարժումը Հայաստանում, Երևան, Պետհրատ, 1935,24 էջ։
 Հողի գաղտնիքը (դրամա), Երևան, Հայպետհրատ, 1948, 18 էջ։
 Պիեսների ժողովածու (գրքում տեղ է գտել Սերոբ Սարգսյանի «Մերժված խաղաղություն» դրաման, հեղինակակից Մ. Քոչարյան), Երևան, կուլտլուսհրատ, 1951, 186 էջ։
 Կանաչ օվկիանոս, Երևան, Հայպետհրատ, 1952, 25 էջ։
 Մերժված խաղաղություն, Երևան, Հայպետհրատ, 1952, 29 էջ։
 Միքայել Մանվելյան (կյանքն ու ստեղծագործությունը), Երևան, Հայպետհրատ, 1955, 96 էջ։
 Մոկաց Միրզա, Երևան, Հայպետհրատ, 1956, 108 էջ։
 Լևոն Զոհրաբյան, Երևան, 1957, 74 էջ։
 Ամո Խարազյան, Երևան, 1959, 102 էջ։
 Պիեսներ, Երևան, 1959, 301 էջ։
 Սիրելի անուններ, գիրք Ա, Երևան, Հայպետհրատ, 1962, 329 էջ։
 Սիրելի անուններ, գիրք Բ, Երևան, «Հայաստան», 1967, 338 էջ։

Մամուլ 
 Ժողովրդական դերասանուհի Հասմիկի «Հուշերը»։ «Գրական թերթ», 1948, № 1:

Ծանոթագրություններ 

Հայ դրամատուրգներ
Հայ թատերագետներ
ՀԽՍՀ մշակույթի վաստակավոր գործիչներ
ԽՍՀՄ գրողների միության անդամներ
ՀՊՄՀ շրջանավարտներ
ԽՄԿԿ անդամներ